ΚΑΝΟΝΙΣΜΟΣ (ΕΚ) αριθ. 779/97 ΤΟΥ ΣΥΜΒΟΥΛΙΟΥ της 24ης Απριλίου 1997 για τη θέσπιση καθεστώτος διαχείρισης των αλιευτικών προσπαθειών στη Βαλτική Θάλασσα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι, σύμφωνα με την πράξη προσχώρησης του 1994, το μεταβατικό καθεστώς πρόσβασης στα ύδατα εφαρμόζεται μέχρι να τεθεί σε εφαρμογή το κοινοτικό καθεστώς έκδοσης αδειών αλιείας 7 ότι το μεταβατικό καθεστώς ορίζεται στον κανονισμό (ΕΚ) αριθ. 3237/94 της Επιτροπής (4) 7 ότι το καθεστώς αυτό συνεπάγεται τη θέσπιση κοινοτικών μέτρων που θα θέσουν τους όρους πρόσβασης στις ζώνες και στους πόρους καθώς και άσκησης των αλιευτικών δραστηριοτήτων 7 ότι είναι αναγκαία η συλλογή στοιχείων των αλιευτικών προσπαθειών που πραγματοποιούνται από τα κοινοτικά σκάφη στα αλιευτικά πεδία στα οποία εφαρμόζεται το καθεστώς, για να υπάρξει καλύτερη γνώση της εκμετάλλευσης των αλιευτικών πεδίων 7 ότι ο έλεγχος των αλιευτικών προσπαθειών υπάγεται στην αρμοδιότητα του κράτους μέλους σημαίας και ότι, κατά συνέπεια, είναι απαραίτητο να διασφαλισθεί η διαφάνεια και η δίκαιη εφαρμογή των διαδικασιών διαχείρισης και ελέγχου 7 ότι ο έλεγχος των αλιευτικών προσπαθειών στη Βαλτική Θάλασσα δεν προδικάζει τον καθορισμό των αλιευτικών προσπαθειών από το Συμβούλιο σύμφωνα με τη διαδικασία που προβλέπεται στο άρθρο 8 του κανονισμού (ΕΟΚ) αριθ. 3760/92 για τη θέσπιση κοινοτικού συστήματος για την αλιεία και την υδατοκαλλιέργεια (5), ιδίως για να ληφθεί υπόψη η κατάσταση των αποθεμάτων σε αυτή τη ζώνη, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός καθορίζει τη διαδικασία για τη θέσπιση ενός καθεστώτος διαχείρισης των αλιευτικών προσπαθειών στις ζώνες IBSFC (υποδιαιρέσεις 22-32), που υπάγονται στην κυριαρχία ή τη δικαιοδοσία των κρατών μελών. Το καθεστώς αρχίζει να ισχύει από την 1η Ιανουαρίου 1998. Άρθρο 2 1. Τα κράτη μέλη καταρτίζουν τους ονομαστικούς καταλόγους των αλιευτικών σκαφών υπό τη σημαία τους στα οποία επιτρέπεται η άσκηση αλιευτικών δραστηριοτήτων στα αλιευτικά πεδία που ορίζονται στο παράρτημα. 2. Τα κράτη μέλη δύνανται αργότερα να αντικαταστήσουν σκάφη των καταλόγων ή να συμπεριλάβουν εκεί και άλλα σκάφη, εφόσον έχουν αλιευτικά δικαιώματα και υπό τους όρους που θέτει η εφαρμογή του άρθρου 11 του κανονισμού (ΕΚ) αριθ. 3760/92. Άρθρο 3 Κάθε κράτος μέλος εκδίδει ειδικές άδειες αλιείας, σύμφωνα με τον κανονισμό (ΕΚ) αριθ. 1627/94 του Συμβουλίου, της 27ης Ιουνίου 1994, για τη θέσπιση των γενικών διατάξεων που αφορούν τις ειδικές άδειες αλιείας (6), για τα σκάφη υπό τη σημαία τους που ασκούν αλιευτικές δραστηριότητες στα αλιευτικά πεδία που αναφέρονται στο παράρτημα. Άρθρο 4 1. Τα κράτη μέλη ανακοινώνουν στην Επιτροπή, το αργότερο στις 30 Μαρτίου 1997, τις πληροφορίες σχετικά με τους ονομαστικούς καταλόγους που αναφέρονται στο άρθρο 2. 2. Τα κράτη μέλη ανακοινώνουν περιοδικά στην Επιτροπή κάθε τροποποίηση των πληροφοριών που αναφέρονται στην παράγραφο 1. 3. Η Επιτροπή διαβιβάζει στα κράτη μέλη τις πληροφορίες που αναφέρονται στις παραγράφους 1 και 2. Άρθρο 5 Το Συμβούλιο, δύναται να καθορίσει, ενδεχομένως, σύμφωνα με τη διαδικασία που προβλέπεται στο άρθρο 8 παράγραφος 4 του κανονισμού (ΕΟΚ) αριθ. 3760/92, τα επίπεδα των αλιευτικών προσπαθειών, λαμβάνοντας ιδίως υπόψη την κατάσταση των αποθεμάτων στα αλιευτικά πεδία που αναφέρονται στο παράρτημα. Άρθρο 6 1. Τα κράτη μέλη θεσπίζουν εκ των υστέρων τα μέτρα ελέγχου των αλιευτικών προσπαθειών από σκάφη υπό τη σημαία τους στα αλιευτικά πεδία που αναφέρονται στο παράρτημα. 2. Το Συμβούλιο αποφασίζει, πριν από τις 31 Δεκεμβρίου 1997, με βάση πρόταση που υποβάλλεται από την Επιτροπή, το αργότερο στις 30 Ιουνίου 1997, σχετικά με τις τροποποιήσεις του κανονισμού (ΕΟΚ) αριθ. 2847/93 του Συμβουλίου, της 12ης Οκτωβρίου 1993, για τη θέσπιση συστήματος ελέγχου της κοινής αλιευτικής πολιτικής (7), και ιδίως όσον αφορά τον τίτλο ΙΙα σχετικά με την καταγραφή των αλιευτικών προσπαθειών στο ημερολόγιο του πλοίου, τις διαδικασίες διαβίβασης των ονομαστικών καταλόγων στην Επιτροπή, τη συλλογή των στοιχείων αλιευτικής προσπάθειας από τα κράτη μέλη καθώς και τη διαβίβαση των εγκεκριμένων στοιχείων των αλιευτικών προσπαθειών στην Επιτροπή, έτσι ώστε να διασφαλιστεί η τήρηση του καθεστώτος διαχείρισης των αλιευτικών προσπαθειών, το οποίο αναφέρεται στον παρόντα κανονισμό. Άρθρο 7 1. Οι διατάξεις που προβλέπονται στον παρόντα κανονισμό εφαρμόζονται στα σκάφη άνω των 15 μέτρων μεταξύ καθέτων ή άνω των 18 μέτρων συνολικά. 2. Η αλιευτική προσπάθεια των σκαφών που πραγματοποιείται από σκάφη κάτω του ορίου αυτού αξιολογείται συνολικά για κάθε είδος αλιείας. Άρθρο 8 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 24 Απριλίου 1997.

[Source: multi_eurlex | Tokens: 4496]